Masi

Masi () on Mort Walkerin luoma strippisarjakuva, joka käsittelee sotilaselämää. Sarjan päähenkilö Masi on ikäviä tehtäviä välttelevä laiska sotamies.

Historiaa
Masin sanomalehtistrippi ilmestyi ensimmäisen kerran 4. syyskuuta 1950.

Masi oli viimeinen sarjakuva, jonka King Features Syndicaten perustaja sanomalehtimagnaatti William Randolph Hearst hyväksyi levitykseen. 

Sarjakuvan päähenkilön Masin esimuoto oli Spider (), joka esiintyi yliopistoelämää kuvaavissa yhden ruudun pilapiirroksissa. Kun hahmo rekisteröitiin ja siitä alettiin luoda useamman ruudun mittaisia sarjakuvia, kävi ilmi, että Spider-nimi oli jo varattu. Uudeksi nimeksi otettiin Beetle (”kovakuoriainen”) Bailey.

Vuosien aikana Mort Walkeria ovat avustaneet Masin piirtämisessä mm. Jerry Dumas, Bob Gustafson, Frank Johnson sekä hänen poikansa Brian ja Greg Walker, joista jälkimmäinen on nykyisin Masin virallinen piirtäjä.

Sarjakuvan ympäristönä oli aluksi yhdysvaltalainen college nimeltään Rockview ja Masi oli opiskelija. Pian hän kuitenkin värväytyi armeijaan (Korean sodan aikana) ja sarjan aiheeksi muuttui armeijaelämä Jermulan (engl. Camp Swampy) varuskunnassa. Masi tosin jäi ikuisesti varuskunta-alueelle, sillä hän ei koskaan saanut komennusta sotaan.

Masi on luonteeltaan patalaiska velttoilija, jonka takia hän joutuu usein vaikeuksiin. Varsinkin sarjan alkuaikoina college-elämän aikana hän harrasti paljon jekkuja ja velmuilua opistokavereidensa kanssa kuten myös armeijassa. Masi on kuitenkin pohjimmiltaan hyväntahtoinen. Hänen silmiään ei näytetä koskaan, sillä niiden edessä hänellä on aina lakki tai sotilaskypärä.

Suomessa muun muassa Helsingin Sanomat julkaisi Masia päivittäin vuosina 1956–2015.Harri Römpötti: Mort Walker Helsingin Sanomat 31.1.2018. Viitattu 3.2.2018. Masilla on Suomessa ollut myös useaan otteeseen nimikkolehti. Viikkosanomat julkaisi sitä vuosina 1958–1966 ja Semic vuosina 1972–1985 ja 1996–1998. Lehden lisäksi on jatkuvasti julkaistu useita erilaisia Masi-albumeita ja -pokkareita. Mort Walker vieraili Suomessa vuonna 2000. Silloin ilmestyi myös kovakantinen Masin 50-vuotisjuhlakirja.

Walker kuoli tammikuussa 2018. Hänen poikansa Brian ja Greg Walker ovat ilmoittaneet jatkavansa sarjaa. He ovat olleet mukana sen tekemisessä jo 1970-luvulta alkaen.

Masista on tehty myös animaatiosovituksia. Niitä on julkaistu suomeksi puhutuilla VHS-kaseteilla, joiden dubbauksista vastasivat Golden Voice Oy ja PVP Voice Oy.

 Sivuhahmoja 
 Sivuhahmoja Jermulan kasarmilla 
 Kersantti Urho Ärjylä eli Kessu (Sergeant 1st Class Orville P. Snorkel eli Sarge) – Kessu on suunnilleen keski-ikää lähentelevä sotamiehien kova ja sadistinen kouluttaja. Välillä hän voi silti olla inhimillisen leppoisakin. Hän on varsinainen ikijermu ja suursyömäri. Vaikka häntä sanotaan kessuksi, hänen natsojen arvonsa todellisuudessa vastaa Suomessa ylivääpeliä.
 Kenraali Ylermi Ärjylä ja Kersantti Vieno Ärjylä - Kessun perheessä olleita Sanomalehtistrippi, päiväys stripissä 2019-8-4 .  
 Kenraali Arvo Kaluuna (Brigadier General Amos Halftrack) – varuskunnan komentaja, mutta työssään täysin epäpätevä. Hän on toivottomasti rakastunut sihteeriinsä neiti Söpöön.
 Neiti Söpö (miss Buxley), alkuaikojen suomennoksissa neiti Sirola, joissain suomennoksissa myös neiti Sievänen – kenraalin hemaisevan kaunis sihteeri. Taidoiltaan kohtalainen, mutta kukaan mies ei vain kykene koskaan moittimaan neiti Söpöä virheistä. 
 Vänrikki Nappula (Lieutenant Sonny Fuzz) – Napoleon-syndroomasta kärsivä ikuinen pikkulapsi. Aina riitelemässä Kessun kanssa. 
 Viki (Killer Diller) – Masin pitkäikäisin armeijakaveri (tuli mukaan jo ensimmäisissä sarjakuvissa). Viki rakastaa naisia yli kaiken ja luulee kovasti olevansa taivaan lahja heille. Naiset eivät useimmiten kuitenkaan ole tätä mieltä, mutta Vikin lannistumattomuus saa joskus harvoin jonkin naisen lopulta lähtemään hänen kanssaan treffeille.
 Hönö (Zero) – hieman hidas ja huonomuistinen nuorukainen, mutta ehdottoman hyväntahtoinen.
 Plato (Plato) – kasarmin suuri älykkö ja filosofi. Kyseessä on selkeästi sama hahmo, kuin Rockview’n collegessa, mutta tuohon aikaan ei koskaan ole viitattu. Plato ehti olla sarjasta poissa vuosikausia ennen paluutaan.
 Otto – Kessun koira. Vuonna 1969 Otto veti univormun päälleen ja nousi takajaloilleen. Hyvin inhimillinen otus.
 Lotina (Cookie) – alkuaikoina maukasta, mutta nykyään surkeaa ruokaa tekevä varuskunnan kokki.
 Martta Kaluuna (Martha Halftrack) – kenraalin vaimo, joka pitää miestänsä tiukasti tossun alla.
 Majuri Piippi (Major Greenbrass) – aina asiallinen ja asiansa osaava upseeri.
 Kapteeni Kalpa (Sam Scabbard) – asiansa osaava upseeri.
 Luutnantti (joissain suomennoksissa vänrikki) Molli / Mölli (Lieutenant Jack Flap) – mutkaton ja suoraselkäinen upseeri, varuskunnan ainoa mustaihoinen.
 Kersantti Reetta Räyhä (Sergeant Louise Lugg) – Kessun naispuolinen vastine. Hän on pohjattoman rakastunut Kessuun.
 Bella/Armi – Reetan valtavan kokoinen kissa.
 Korpraali Yo (Corporal Yo) – itäaasialaista syntyperää oleva yli-innokas ja ylienerginen touhupatteri.
 Neiti Näpsä / Näppärä / Näppäri / Pipsilä (Private Blips) – kenraalin toinen sihteeri, neiti Söpöä vanhempi ja taitavampi. Söpö kuitenkin saa lähes aina kaikki kehut ja tämä raivostuttaa neiti Näpsää. Neiti Näpsä on sotilas, mutta suomennoksissa tähän ei koskaan viitata. Englanninkielisissä sarjakuvissa häntä puhutellaan termillä "private", joka on suomeksi sotamies.
Pastori (Chaplain Staneglass) – varuskunnan pastori, hyväntahtoinen mutta tiukka. Entinen nyrkkeilijä.
 Kanttiini / Pakki (Canteen) – aina nälkäinen suursyömäri
 Pappa / Isukki / Setälä (Pop) – nuori perheenisä, joka tuli armeijaan päästäkseen välillä eroon vaimostaan.
 Salama / Helppoheikki / Vippari (Moocher) – pummi, joka oli jatkuvasti lainailemassa tavaroita muilta.
 Rokki / Jannu joissain suomennoksissa myös Taneli (Rocky) – katujen kasvatti ja Jermulan kova kundi
 Kormu / Lantti-Antti (Cosmo) – varuskunnan bisnesmies, jolta voi ostaa mitä tahansa tavaroista tietoihin ja treffeihin.
 Julius / Jaska (Julius) – kasarmin äitihahmo (häntä haukuttiinkin usein "mammaksi" alkuaikoina). Julius on aina hyvätapainen ja siisti ja yritää ohjata muitakin siistimpään elämään. Hän pääsi myöhemmin kenraalin autonkuljettajaksi.
 Otsoni (Ozone) – valtavan kokoinen ja useimmiten kaikissa asioissa todella taitava. Silti hän ymmärsi aina kaikki ohjeet väärin. Otsoni esiintyi sarjassa vain muutamia kertoja.
 Pinnamo (Bammy), Masi-juhlakirjassa Pannari – sotamies, alkuaikoina Masin, Vikin ja Hönön joukkueessa.
 Vänä – Masin ensimmäisiä ystäviä armeijassa, melkein aina hiukset silmien edessä.

 Sivuhahmoja Rockview’n collegessa 
 Fuksi / Keltanokka (Freshman) – Masin kämppäkaveri, ensimmäisen vuoden opiskelija, joka joutui usein Masin kiusanteon uhriksi.
 Katkera Kake / Kärtty (Bitter Bil) – huonotuulinen ja pessimistinen nuorukainen. Ulkonäkö muistutti nykyajan Vikiä, mutta luonne enemmän Rokkia.
 Timantti-Jaska (Diamond Jim) – rikkaan perheen poika, joka oli aina (isänsä) rahoissa.
 Plato (Plato) – collegen nero. Plato ilmestyi myöhemmin myös Jermulan varuskuntaan.
 Maisa (Bunny) – Masin tyttöystävä.

Suomessa ilmestyneitä video- ja DVD-julkaisuja
 Sotamies Masi: Kunnon kunkku ja muut pelit
 Sotamies Masi: Upseerien paraati
 Sotamies Masi: Jermuleirin ylpeys
 Sotamies Masi
 Masi: Keräilyboksi

Lähteet

 Aiheesta muualla 
Paras palkinto: piirros kaapin ovessa
mortwalker.com 
Beetle Bailey at King Features  
BeetleBailey.com 
Toonopedia 
Masi-sarjakuvalehdet Suomessa

Luokka:Yhdysvaltalainen sarjakuva
Luokka:Strippisarjakuva
Luokka:Sarjakuvahahmot
Luokka:Seulonnan keskeiset artikkelit